આ માહિતી આપતાં ગીતાબહેને ‘મિડ-ડે’ને કહ્યું હતું કે ‘મારી પાસેની ચાવીથી કબાટ ન ખૂલતાં અમે ચાવીવાળાને બોલાવ્યો હતો. તેણે અમને ચાવીનું લીવર બગડી જવાની જાણકારી આપીને કબાટ ખોલી આપ્યો હતો. કબાટ ખૂલતાં મેં જોયું કે કબાટમાં અન્ય વસ્તુઓ યથાવત્ હતી, પણ એમાંથી મારાં સોનાનાં ઘરેણાં ગુમ હતાં. પહેલાં તો મેં મારાથી ક્યાંક દાગીનો આડોઅવળો મુકાઈ ગયો હશે એમ સમજીને ઘરમાં બધે જ શોધ કરી. ૬ જૂનથી જ મારો ઘરનોકર કામે નહોતો આવ્યો. એટલે તરત જ તેના પર શંકા કરીને સોમવારે ૯ જૂને અમે પોલીસમાં ફરિયાદ કરી હતી. કાલીચરણ અમારા ઘરે ૨૦૧૩ના ડિસેમ્બરથી નોકરીએ લાગ્યો હતો. થોડા સમય પહેલાં તેની પત્ની ગામમાં બીમાર છે કહીને તે ૧૫ દિવસ રજા પર ગયો હતો, પરંતુ ગામેથી પાછો આવ્યો ત્યારથી તેનું કામકાજમાં ધ્યાન નહોતું.’